У 1930 - 31 гг. праведзена фотафіксацыя шэрагу гістарычных помнікаў у Сакольскім павеце: сінагогі і прыдарожнага крыжа ў Сухой Волі; сінагогі, інтэр'ера касцёла , бажніцы і прыдарожнага крыжа ў Адэльску, крыжа пры дарозе каля вёскі Сакаляны, бажніцы і прыдарожнага крыжа ў Яцаўлянах, бажніцы ў Дамброве, гарадзішча ў Ружаным Стаку. У Ваўкавыскім павеце ў вёсцы Поразава, якая з'яўляецца цэнтрам вырабу чорназадымленай керамікі, выкананы фотаздымкі печы для абпалу керамікі, самой вёскі і мясцовага касцёла. У вёсцы Пескі, гэтага ж павету, зафатаграфавана непаўторная па сваёй прыгажосці драўляная сінагога. Некалькі фотанегатываў паходзяць з Лідскага, Бельскага і Аўгустоўскага паветаў, дзе ўвагу аўтара прыцягнула мясцовая прырода.